Nú styttist óðfluga í að sá frestur sem Norður-Kóreustjórn gaf Bandaríkjunum til þess að klára viðræður um kjarnorkuafvopnun Kóreuskagans renni út . Einræðisherra Norður-Kóreu lofar jólagjöf , náist ekki samkomulag . Frost hefur verið í viðræðunum alveg frá því fundi Donalds Trump Bandaríkjaforseta og Kim Jong-un , einræðisherra Norður-Kóreu , lauk án undirritunar samkomulags í Víetnam í febrúar . Nokkrar tilraunir hafa verið gerðar til þess að ná skriði á viðræðurnar á ný en árangurinn hefur enginn verið . Grundvallarástæðan fyrir því hversu hægt gengur er að Norður-Kórea vill að þvingunum verði aflétt áður en til afvopnunar kemur . Bandaríkin vilja hins vegar sjá árangur í kjarnorkuafvopnun fyrst . Í vikunni bárust þau skilaboð frá Asíuríkinu að Bandaríkjamenn mættu eiga von á jólagjöf , takist ekki að semja fyrir árslok . Þann frest hefur Norður-Kórea sett og þótt ríkið hafi ekki alltaf staðið við slíkar hótanir telja bæði Suður-Kóreustjórn og Bandaríkin að einræðisstjórninni sé nú alvara . Ekki er útilokað að Norður-Kórea setji aukinn þunga í bæði kjarnorku - og eldflaugatilraunir ef samningar nást ekki . Kim virtist hins vegar með hugann við annað í dag , ef marka má fréttaflutning norðurkóreska ríkissjónvarpsinss sem sýndi myndir þar sem sjá má Kim og undirmenn hans ferðast á hvítum hestum um Paektu-fjall , sem Norður-Kóreumenn álíta heilagt . Bæði fjallið og hvítu hrossin sem myndirnar sína eru sérstök tákn Kim-ættarinnar .